บจ. mai แกร่งทำกำไรไตรมาส3เพิ่ม33%
ผลการดำเนินงานไตรมาส 3 ปี 55 บริษัทจดทะเบียนในตลาดหลักทรัพย์ mai มีกำไรรวม 1,504 ล้านบาท เพิ่มขึ้น 33%
20 พ.ย. 2555

ผลการดำเนินงานไตรมาส 3 ปี 55 บริษัทจดทะเบียนในตลาดหลักทรัพย์ mai มีกำไรรวม 1,504 ล้านบาท เพิ่มขึ้น 33%
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียนใน mai ที่นำส่งผลการดำเนินงานไตรมาส 3 ปี 2555 สิ้นสุด 30 กันยายน 2555  มีผลกำไร 61 บริษัท หรือคิดเป็น 78% ของบริษัทใน mai ทั้งหมด  โดยบริษัทจดทะเบียนใน mai ยังคงเติบโตทั้งยอดขายและกำไร และมีความสามารถในการรักษาระดับอัตรากำไรขั้นต้น 20.28% ใกล้เคียงกับงวดเดียวกันของปีที่ผ่านมา แม้ว่าจะเผชิญแรงกดดันจากต้นทุขายที่เพิ่มขึ้น 
อย่างไรก็ตาม ตั้งแต่ 1-16 พฤศจิกายนที่ผ่านมา พบว่า mai Index ทยอยปรับตัวลงจาก 385.17 จุด เหลือ 364.97 จุด หรือลดลง 3.64% ขณะที่หลักทรัพย์ที่มีน้ำหนักต่อ mai Index สูงสุด 5 ลำดับแรกมีผลการดำเนินงานที่ดีขึ้น ดังนั้น ผู้ลงทุนจึงควรพิจารณาข้อมูลผลการดำเนินงานของบริษัทจดทะเบียนใน mai เพื่อประกอบการตัดสินใจลงทุน เนื่องจากตัวเลขผลประกอบการที่ประกาศออกมายังคงแสดงถึงความแข็งแกร่งของบริษัท
สำหรับบริษัทจดทะเบียนในตลาดหลักทรัพย์ mai จำนวน 78 บริษัท จาก 79 บริษัท ที่นำส่งงบการเงินงวดไตรมาส 3 ปี 2555 สิ้นสุด 30 กันยายน 2555 มียอดขายรวม 24,764 ล้านบาท และกำไรสุทธิรวม 1,504 ล้านบาท เพิ่มขึ้นจากช่วงเดียวกันของปีก่อน 9.03% และ 32.70% ตามลำดับ ขณะที่ 9 เดือนแรก มียอดขายรวม 72,475 ล้านบาท และกำไรสุทธิรวม 4,205 ล้านบาท เพิ่มขึ้นจากช่วงเดียวกันของปีก่อน 15.36% และ 20.76% ตามลำดับ ทั้งนี้ไม่นับรวมกำไรจากการชดเชยค่าเสียหายจากการประกันอุทกภัยจำนวน 277 ล้านบาท ของ บมจ. ไทยมิตซูว่า (TMW) ซึ่งหากนับรวมแล้ว กำไรสุทธิ 9 เดือนแรก จะเพิ่มขึ้นถึง 28.73%
“จากการสำรวจผลการดำเนินงานบริษัทจดทะเบียนใน mai พบว่ามี 19 บริษัทยังคงมีกำไรต่อเนื่องอย่างน้อย 8 ไตรมาส นับแต่เข้าจดทะเบียนใน mai ซึ่งแสดงถึงความสามารถในการปรับตัวและบริหารจัดการเป็นอย่างดี สำหรับไตรมาส 3 ปี 2555 บริษัทที่มียอดขายสูงสุด 3 อันดับแรก ได้แก่  บมจ. เอ็นเนอร์ยี่ เอิร์ธ (EARTH) มียอดขาย 2,785 ล้านบาท บมจ. ทีอาร์ซี คอนสตรัคชั่น (TRC) 1,262 ล้านบาท และ บมจ. เอเชีย กรีน เอนเนอจี  (AGE) 1,068 ล้านบาท ส่วนบริษัทที่มีกำไรสุทธิสูงสุด 3 อันดับแรก ได้แก่ บมจ. เอ็นเนอร์ยี่ เอิร์ธ (EARTH) มีกำไรสุทธิ 325 ล้านบาท บมจ. บรุ๊คเคอร์ กรุ๊ป (BROOK) 131 ล้านบาท และ บมจ. ทีอาร์ซี คอนสตรัคชั่น (TRC) 86 ล้านบาท” นายชนิตร กล่าวสรุป 
ทั้งนี้ ณ วันที่ 19 พฤศจิกายน 2555 ตลาดหลักทรัพย์ mai มีบริษัทจดทะเบียนทั้งสิ้น 79 บริษัท ดัชนี mai ปิดที่ระดับ 373.66 จุด market capitalization อยู่ที่ 115,738.87 ล้านบาท มูลค่าการซื้อขายเฉลี่ยต่อวัน 1,018.76 ล้านบาท นับเป็นระดับแตะพันล้านบาทเป็นปีแรก